<classify> ALIYEKUWA Mkurugenzi wa Kampuni ya Mabasi Yaendayo Haraka Dar es Salaam UDARTPLC, Florencia Mashauri amefi kishwa katika Mahakama ya Hakimu Mkazi Kisutu, akikabiliwa na mashitaka sita ikiwemo kuuza mafuta bila kibali na kusababisha hasara ya Sh bilioni 2.4.Florencia ni mke wa Mkurugenzi wa Mradi wa Mabasi yaendayo Haraka Dar es Salaam UDART, Robert Kisena. Florencia ambaye pia ni Mkurugenzi wa Kampuni ya Mafuta na Gesi ya Zenon, ni mkazi wa Mtaa wa Isevya Upanga na alifikishwa mahakamani hapo jana na kusomewa mashitaka mbele ya Hakimu Mkazi, Augustino Rwizile.Wakili wa Serikali, Ester Martin akisaidiana na Fatuma Waziri, alidai Januari Mosi, 2011 na Mei 31, 2018 maeneo tofauti ya Jiji la Dar es Salaam, Florencia akiwa na watu ambao hawapo mahakamani, waliratibu genge la uhalifu. Martin alidai katika mashitaka ya pili kuwa Januari Mosi, 2015 na Desemba 31, 2017 maeneo ya Jangwani wilayani Ilala akiwa Mkurugenzi wa Zenon Oil Gas Limited, alijenga Kituo cha Mafuta ya Petroli kilichopo yadi ya Kituo cha Mabasi ya Mwendokasi bila kuwa na kibali kutoka Mamlaka ya Udhibiti wa Huduma za Nishati na Maji EWURA.Pia alidai mshitakiwa huyo anayejulikana pia kwa jina la Florencia Membe, Januari Mosi, 2015 na Desemba 31, 2017 maeneo ya Jangwani, akiwa Mkurugenzi wa kampuni hiyo, alianzisha biashara ya kuuza mafuta katika eneo lisiloruhusiwa. Katika mashitaka ya nne, inadaiwa Mei 25, 2015 na Desemba 31, 2016 maeneo ya Dar es Salaam, akiwa Mkurugenzi wa Kampuni ya Mabasi Yaendayo Haraka Dar es Salaam UDA-PLC, aliiba mafuta ya Sh 1,216,145,375.10 mali ya UDA.Inadaiwa Mei 25, 2015 na Desemba 31, 2016 maeneo ya Jiji la Dar es Salaam, kwa lengo la kuhalalisha au kuficha uhalisi alibadili mafuta ya Sh 1,216,145,375.10 kwa kuyauza wakati akijua kwamba mafuta hayo ni zao la uhalifu. Wakili Waziri, alidai kuwa Mei 25, 2015 na Desemba 31, 2016, mshitakiwa alimiliki Sh bilioni 1.2 kwa kujua kwamba fedha hizo ni zao la kosa la wizi. Katika mashitaka ya kuisababishia serikali hasara inadaiwa kuwa kati ya tarehe hizo, Florencia aliisababishia UDART hasara ya Sh 2,414,326,260.Hakimu Rwizile alimtaka mshitakiwa kutokujibu chochote kwa sababu makosa ya uhujumu uchumi mahakama hiyo haina mamlaka ya kuyasikiliza na kwamba ataruhusiwa kujibu pindi watakapopata mamlaka hayo. Hata hivyo, Wakili Martin alidai kuwa upelelezi wa kesi hiyo unaendelea na hivyo aliomba tarehe nyingine kwa ajili ya kutajwa. Hakimu Rwizile pia alisema mshitakiwa atakuwa rumande kwa sababu mashitaka hayo hayana dhamana na kuahirisha kesi hiyo hadi Aprili 23, mwaka huu kwa ajili ya kutajwa.  <topic>: KITAIFA 